桐花
作者：元稹
朝代：唐

paragraphs: 朧月上山館，紫桐垂好陰。
可惜暗澹色，無人知此心。
舜沒蒼梧野，鳳歸丹穴岑。
遺落在人世，光華那復深。
年年怨春意，不競桃杏林。
唯占清明後，牡丹還復侵。
況此空館閉，云誰恣幽尋。
徒煩鳥噪集，不語山嶔岑。
滿院青苔地，一樹蓮花簪。
自開還自落，暗芳終暗沈。
爾生不得所，我願裁爲琴。
安置君王側，調和元首音。
安問宮徵角，先辨雅鄭淫。
宮弦春以君，君若春日臨。
商弦廉以臣，臣作旱天霖。
人安角聲暢，人困鬬不任。
羽以類萬物，祆物神不歆。
徵以節百事，奉事罔不欽。
五者苟不亂，天命乃可忱。
君若問孝理，彈作梁山吟。
君若事宗廟，拊以和球琳。
君若不好諫，願獻觸疏箴。
君若不罷獵，請聽荒于禽。
君若侈臺殿，雍門可霑襟。
君若傲賢雋，鹿鳴有食芩。
君聞祈招什，車馬勿駸駸。
君若欲敗度，中有式如金。
君聞薰風操，志氣在愔愔。
中有阜財語，勿受來獻賝。
北里當絕聽，禍莫大於婬。
南風苟不競，無往遺之擒。
姦聲不入耳，巧言寧孔壬。
梟音亦云革，安得沴與祲。
天子既穆穆，羣材亦森森。
劒士還農野，絲人歸織紝。
丹鳳巢阿閣，文魚游碧潯。
和氣浹寰海，易若溉蹄[涔]。
改張乃可鼓，此語無古今。
非琴獨能爾，事有諭因鍼。
感爾桐花意，閑怨杳難禁。
待我持斤斧，置君爲大琛。